ཉེ་བའི་ཆར་ཨ་རིའི་ནུབ་བྱང་བོད་མིའི་རིག་གཞུང་ཚོགས་པ་ནས་ཇི་ལྟར་གསོལ་བ་བཏབས་པ་བཞིན་༧ས་སྐྱ་ཁྲི་ཟུར་སྒྲོལ་མ་ཕོ་བྲང་རིན་པོ་ཆེ་མཆོག་ས་གནས་དེར་ཕེབས།གུས་ཀྱང་ཁ་ལི་ཧྥོ་ཉ་ནས་ཆེད་དུ་མཇལ་བཅར་དང་གསུངས་ཆོས་ལ་ཐེགརིན་པོ་ཆེའི་གསུངས་ཆོས་ནི་ཕུར་པའི་བཀའ་དབང་རེད་འདུགདེ་ནི་གུས་པས་རིང་ནས་བསྙེན་པའི་ལྷག་པའི་ལྷ་མཆོག་དེ་ཡིན།ད་རེས་གསུངས་ཆོས་ལ་ཆེད་དུ་ཡོང་དགོས་པའི་ལོ་རྒྱུས་ནི།སྐྱེ་ཡུལ་ནང་ཆེན་ཇ་པ་དགོན་དུ་རང་ལོ་ཉེར་གཅིག་སྐབས་སུ་རྩ་བའི་བླ་མ་བླ་རྒན་སངས་རྒྱས་བསྟན་འཛིན་དང་།ཕ་དྲིན་ཅན་འདས་པོ་གཉིས་ཀྱི་བཀའ་དྲིན་ལ་བསྟེན་ནས་མཆོག་གླིང་གཏེར་གསར་སྒྲུབ་ཁང་ནང་དུ་ལོ་གསུམ་ལ་འདུག་རྒྱུའི་གོ་སྐབས་བྱུང་།སྐབས་དེ་དུས་མཆོག་གླིང་ཟབ་བདུན་ཕུར་པ་དང་།གསང་ཐིག་ཕུར་པ་སོགས་ལ་བསྟེན་ནས་ལྷག་པའི་ལྷ་མཆོག་དཔལ་ཆེན་རྡོ་རྗེ་གཞོན་ནུ་ལ་བསྙེན་སྒྲུབ་ཀྱི་འབྲེལ་བས་བསྐལ་བཟང་ཐོབ།རྗེ་སོར་རང་ཉིད་གཅིག་པུར་ཕུར་པའི་བསྙེན་མཚམས་ལ་བསྡད་རྒྱུའི་གོ་སྐབས་ཀྱང་མི་ཉུང་བ་ཐོབ།སྐབས་དེ་དུས་འཇམ་མགོན་ཀོང་སྤྲུལ་བློ་གྲོས་མཐའ་ཡས་ཀྱིས་མཛད་པའི་ཕུར་པའི་རྣམ་བཤད་ཅིག་ལག་སོན་བྱུང་བས་ཡང་ནས་མཇལ་རྒྱུའི་གོ་སྐབས་བྱུང་།རྣམ་བཤད་དེའི་ནང་དུ་བོད་གངས་ཅན་ལྗོངས་ནས་ཕུར་པ་ལ་ཁུངས་གཏུག་བསམ་ན་ས་སྐྱའི་འཁོན་གྱི་རིགས་ལས་བྱུང་བའི་ལུང་ལུགས་རྡོ་རྗེ་ཕུར་པ་འདི་བས་ལྷག་པ་ཞིག་ད་ལྟ་བོད་གངས་ཅན་ལྗོངས་སུ་མི་སྣང་ཞེས་ཚིགས་ཐག་ཆོད་པོས་གསུངས་འདུག་པས་དེའི་ཆེད་དུ་ཁ་སང་ཕུར་པའི་བཀའ་དབང་ལ་ཆེད་བཅར་ཞུས་པ་ཡིན།དེ་ནི་ཡུན་རིང་བཅངས་བའི་ཁུ་ཚུར་དེ་གཏད་པའི་འགྲམ་རྩ་རུ་ཕོག་ཟེར་པའི་དཔེ་ལྟར་རིང་ནས་སྙིང་དུ་བརྣག་པའི་འདོད་དོན་དེ་ཁ་སང་ལེགས་གྲུབ་བྱུང་།ས་སྐྱ་༧གོང་མ་རིན་པོ་ཆེ་མཆོག་དེ་སྔ་ལན་གྲངས་མང་པོར་བཞུགས་སྒར་རྡ་རམ་ཤཱ་ནས་སྐྱབས་མགོན་ཐམས་ཅད་མཁྱེན་པའི་གསུངས་ཆོས་སྐབས་སུ་རྒྱང་མཇལ་ཙམ་ལས་དངོས་སུ་དབང་ཆོས་ཀྱི་འབྲེལ་བ་ད་རེས་ཐེངས་མ་དང་པོ་ཡིན།དེ་རིང་རིན་པོ་ཆེས་སྔ་དྲོ་ཆུ་ཚོད་དགུ་པའི་སྐབས་སུ་པོར་ལེན་ས་གནས་བོད་རིགས་དང་རྣམས་དང་།མངའ་སྡེ་གཞན་ནས་ཕེབས་པའི་བོད་པ་འགའ་རེ་དང་ཚོད་དཔག་བྱས་ན་སྡོམ་པས་དབང་ཞུ་མཁན་འདུས་པ་མི་གྲངས་ལྔ་བརྒྱ་ཙམ་ཞིག་ལ་འཇམ་མགོན་ཀོང་སྤྲུལ་བློ་གྲོས་མཐའ་ཡས་ནས་བསྒྲིག་ཆོག་གནང་བའི་འཁོན་ལུགས་རྡོ་རྗེ་གཞོན་ནུའི་སྐུ་གསུང་ཐུགས་ཀྱི་གཏོར་དབང་བསྡུས་པ་ཞིག་དང་།ས་སྐྱའི་ལུགས་ཀྱི་འཕོ་ལུང་བསྡུས་པ།མཇུག་ཏུ་བོད་རིགས་ཡོངས་ལ་རིན་བྲལ་གྱི་བཀའ་སློབ་དུས་ཐོག་གི་ཆར་པ་ལྟར་ཧ་ཅང་ཚིག་ཉུང་ལ་དོན་འདུས་པ་ཞིག་གནང་སོང་།མ་ཟད་ཆོས་ཕྱོགས་ཀྱི་མཛད་སྒོ་ཁག་གྲུབ་མཚམས་སུ་༧གོང་མ་རིན་པོ་ཆེའི་སྐུ་འཁོར་དང་ལྷན་ཉིན་གུང་གསོལ་ཚིགས་ཀྱང་ཅོག་ཙེ་གཅིག་ཐོག་མཉམ་དུ་ལོངས་སྤྱོད་རྒྱུ་བྱུང་།གསོལ་ཚིག་སྐབས་སུ་རིན་པོ་ཆེས་གསུང་ངག་འཇམ་པོའི་ཐོག་ནས་གུས་པའི་ལོ་རྒྱུས་གནས་སྟངས་སོགས་ཞིབ་ཕྲ་བཀའ་འདྲི་གནང་བར་ལྗགས་ལན་རེ་རེ་བཞིན་ཕུལ།སྤྱིར་གཏང་ས་གནས་འདིའི་བོད་རིགས་རྣམས་ལ་གུས་པས་བདེ་ཆེན་ཞིང་སྒྲུབ་ཆེན་མོ་བཙུག་ནས་ད་ལོ་མི་ལོ་བཅུ་གཅིག་ཏག་ཏག་རེད་འདུག་པས་ལོ་ལོན་རྒན་གོག་རྣམས་ནས་གུས་པར་ར་གན་གསེར་རློམ་གྱི་དད་འདུན་ཧ་ཅང་ཟབ།ད་རེས་ཡང་སྐྱར་བཟང་པོའི་ཞོར་དུ་ཇ་ཆང་གི་དཔེ་ལྟར་དམ་ཚིག་ཅན་གྱི་བླ་སློབ་རྣམས་ཐེངས་གཅིག་ཁྱུག་ཙམ་ཐུག་པ་ཡང་ཧ་ཅང་དགའ།ཡོངས་གྲགས་རྩོད་གཞི་ཅན་གྱི་དམ་ཉམས་ཀྱི་ཆོས་ལུགས་ཡིན་ན་མ་གཏོགས་ང་ནི་བོད་ཀྱི་བླ་རྒན་འདི་རྣམས་ཀྱི་མདུན་ནས་གསུང་ཆོས་དང་གདམས་ངག་སྣ་རེ་ཙམ་ཐོབ་ན་ཞུ་རྐྱང་བྱེད་ཀྱི་ཡོད།ཨ་རིའི་ལུང་པ་འདིའི་ནང་དགེ་མཚན་གཅིག་ཡོད་པ་དེ་ནི་བོད་ཀྱི་བླ་ཆེན་རྣམས་བདེ་བླག་ངང་མཇལ་བཅར་ཐུབ་པ་དེ་རེད།བཀའ་དབང་དང་གསུང་ཆོས་གྲུབ་མ་ཐག་ཆོས་གྲོགས་ཤེས་རབ་སྐལ་ལྡན་ནང་དུ་གནས་མལ་ཉིན་གཅིག་རིང་བྱས་ནས་ཕྱི་ཉིན་ཞོགས་པ་ཆུ་ཚོད་དགུ་པའི་སྐབས་སུ་སྐྱབས་བཅོལ་གཡར་པོའི་གནས་ཡུལ་རང་ཁྱིམ་ཁི་ལི་ཧྥོ་ཉ་རུ་བདེ་འབྱོར་བྱུང་།དེ་རིང་གི་ཉིན་ཐོ་དེ་ཙམ་ཡིན།ཆོས་ཕྱོགས་ཀྱི་ལས་བྲེལ་བར་གསེང་སྐབས་སུ་མགྱོགས་བྲིས་ཡིན་པས་ཡིག་ནོར་ཡོད་ན་ངེས་པར་ལ་དགོངས་ཡངས་གནང་རོགས།